Емил Костадинов
Емил Любчов Костадинов е български футболист, нападател. Роден е на 12 август 1967 г. в София. Той е част от знаменитото футболно трио в ЦСКА „Емил Костадинов, Любослав Пенев и Христо Стоичков“. Един от най-обичаните български футболисти, автор на някои от най-важните голове за златното поколение на националния отбор по футбол през 90-те години на XX век.

Емил Костадинов е известен най-вече с прозвището си „Екзекутора на петлите“. На 17 ноември 1993 година с негов гол секунда преди да изтече редовното време на мача Франция-България Костадинов вкарва втория си гол в мача и резултатът става 2:1 в полза на България, като по този начин той я класира за световното първенство в САЩ през следващата година. На световното първенство Костадинов отново е част от националия отбор.

На световното първенство във Франция Костадинов е автор на единствения гол за България в мача срещу Испания, завършил 1:6.

Докато играе за националния тим на България, Емил Костадинов отбелязва голове срещу противници като Германия /1995 г./, Бразилия /1990 г./, Франция /1993 г./, Италия /1991 г./, Испания /1998 г./, Шотландия /1991 г./, Швейцария /1991 г./ и др.

Костадинов е първият българин, вкарал гол във финал на европейски клубен турнир през сезон 1995/96, когато печели купата на УЕФА с „Байерн Мюнхен“. В евротурнирите за ЦСКА има 21 мача и 8 гола (7 мача и 3 гола за КЕШ, 8 мача с 4 гола за КНК и 6 мача с 1 гол за купата на УЕФА).

Печелил е Купата на УЕФА с „Байерн“ (1996 г.), полуфиналист в Шампионската лига с „Порто“ (1994 г.) и за КНК с ЦСКА (1989 г.), с българския тим играе и четвъртфинал за КЕШ (1990 г.)

Емил Костадинов изпълнява функцията на вицепрезидент на БФС.

Статистика по сезони

Биография в дати 
 1985 – дебютира в мъжкия отбор на „ЦСКА“;
 1990 – подписва договор с португалския „Порто“;
 1993 – Футболист № 1 на България;
 1994 – в „Депортиво Ла Коруня“;
 1995 – в „Хибърниън“ (играе в 4 контроли);
 1995 – 1997 – в „Байерн Мюнхен“;
 1997 – 1998 – във „Фенербахче“, Турция;
 1998 – 2000 – играе в Мексико, Германия и България – УНАМ Тигрес Мексико (1997 – 1998); Майнц 05 (1999 – 2000);
 2000 – 2001 – изпълнителен директор на ЦСКА;
 2002 – собственик на мениджърска агенция „Футбол консулт“;

Професионални успехи 
В България с „ЦСКА“
 шампион през 1987, 1989 и 1990
 вицешампион през 1985 и 1988
 бронзов медалист през 1994
 носител на купата на страната през 1985, 1987, 1988 и 1989 г.

В Португалия с „Порто“
 шампион през 1992 и 1993
 полуфиналист за КЕШ през 1994
 носител на Купата на Португалия през 1991 и 1992 г.

В Германия с „Байерн Мюнхен“
 носител на Купата на УЕФА през 1996 г., вкарва гол във втория финал.

Статистика 
В евротурнирите за ЦСКА има 21 мача и 8 гола (7 мача и 3 гола за КЕШ, 8 мача с 4 гола за КНК и 6 мача с 1 гол за купата на УЕФА). За националния отбор дебютира на 24 декември 1988 г. срещу Обединените Арабски Емирства (1:0) в Царджа (автор на гола). Последният му мач е на 24 юни 1998 г. срещу Испания (1:6) в Ланс (автор на гола). Участва на две Световни първенства (през 1994 в САЩ – бронзов медалист, играе в 7 мача и през 1998 във Франция – играе 3 мача и вкарва 1 гол) и на Европейското първенство в Англия през 1996 г., играе в 2 мача. Общо има 69 участия в националния отбор и 26 вкарани гола.

Източници 

Български футболисти
Футболисти на ПФК ЦСКА (София)
Футболисти на Байерн Мюнхен
Футболисти на ФК Порто
Футболисти на Депортиво Ла Коруня
Футболисти на Майнц 05
Футболисти на Фенербахче
Ръководители на ПФК ЦСКА (София)
Български футболисти в Португалия
Български футболисти в Испания
Български футболисти в Германия
Български футболисти в Турция
Български футболисти в Мексико
Родени в София
Почетни граждани на София